**Šeremetjevon kansainvälinen lentoasema** (ven. Международный аэропорт Шереме́тьево) (IATA: **SVO**, ICAO: **UUEE**) on Moskovan ja koko Venäjän toiseksi suurin kansainvälinen lentoasema. Šeremetjevo on Venäjän kansallisen lentoyhtiön Aeroflotin matkustajaliikenteen tukikohta ja sinne operoi myös Finnair. Lentoasema sijaitsee 28 kilometriä Moskovan keskustan ja 11 kilometriä Moskovan kehätien luoteispuolella.

Lentoasema käsittää kaksi erillistä asemakokonaisuutta lentokenttäalueen vastakkaisilla laidoilla, pohjoispuolella terminaalit B ja C, eteläpuolella terminaalit D, E ja F. Ne toimivat osaksi kuin kaksi erillistä lentoasemaa, jotka käyttävät samoja kiitoteitä. Asemakokonaisuudesta toiselle päästäkseen on kierrettävä kentän ympäri sen ulkopuolisia teitä pitkin; terminaalien välillä on bussiyhteys.

Historia ja terminaalit
-----------------------

### Terminaalit B ja C

Kentän pohjoispuolella sijaitseva Šeremetjevo-1 avattiin 11. elokuuta 1959. Sen ensimmäinen kansainvälinen lento lähti 1. kesäkuuta 1960 Berliinin Schönefeldin lentoasemalle. Šeremetjevo-1 joka oli alun perin Neuvostoliiton sisäisten lentojen terminaali, tunnetaan nyt nimellä terminaali B, ja sen viereen valmistui terminaali C vuonna 2007. Nykyisin tältä alueelta lennetään lähinnä Valko-Venäjän ja Ukrainan lentoja itäeurooppalaisilla lentoyhtiöillä sekä halpalentoja ja rahtiliikennettä.

 
### Terminaalit D, E, F

Kentän eteläpuolella oleva ulkomaan lentojen terminaali *Šeremetjevo-2* avattiin vuoden 1980 alussa Moskovan olympialaisia varten. Sen nykynimi on Terminaali F, ja se on yhteydessä uudempiin D- ja E-terminaaleihin. Yhdessä näiden kolmen terminaalin vuosikapasiteetti on 25 miljoonaa matkustajaa vuodessa, ja lähes kolminkertainen pohjoisten B- ja C-terminaalien kapasiteettiin verrattuna. Erillinen rahtiterminaali sijaitsee noin kilometri F-terminaalin itäpuolella.

Paikallisyhteydet
-----------------

Vuodesta 2008 alkaen AeroExpress-juna on liikennöinyt säännöllisesti lentoaseman F-terminaalin läheisyydestä Moskovan kantakaupunkiin Valko-Venäjän asemalle, josta voi jatkaa Moskovan metroa käyttäen. Lisäksi kentältä lähtee bussireittejä. Lentokentältä lähtevien ja sinne ajavien taksien hinnottelua varten Moskovan seutu on jaettu maksuvyöhykkeisiin.*lähde?*

Kuvia
-----

* Halpalentoja ja Valko-Venäjän liikennettä palveleva B-terminaali.Halpalentoja ja Valko-Venäjän liikennettä palveleva B-terminaali.
* Muun muassa Ukrainaan suuntautuvia ja Venäjän sisäisiä lentoja palveleva C-terminaali.Muun muassa Ukrainaan suuntautuvia ja Venäjän sisäisiä lentoja palveleva C-terminaali.
* Vuonna 2009 valmistunut D-terminaali on Aeroflotin koti- ja ulkomaanlentojen terminaali.Vuonna 2009 valmistunut D-terminaali on Aeroflotin koti- ja ulkomaanlentojen terminaali.
* AeroExpress-junat tarjoavat sujuvan yhteyden Moskovan kansainvälisiltä lentokentiltä kantakaupunkiin. Šeremetjevosta AeroExpress vie Moskovan Valko-Venäjän asemalle.AeroExpress-junat tarjoavat sujuvan yhteyden Moskovan kansainvälisiltä lentokentiltä kantakaupunkiin. Šeremetjevosta AeroExpress vie Moskovan Valko-Venäjän asemalle.
* SVO Duty-freeSVO Duty-free

Katso myös
----------

* Domodedovon kansainvälinen lentoasema

Lähteet
-------

1. 1 2  Sheremetyevo 1 *Moscow International Portal*. Сity of Moscow.  Arkistoitu 3.8.2011. Viitattu 28.8.2011. (englanniksi)
2. 1 2  Sheremetyevo 2 *Moscow International Portal*. Сity of Moscow.  Arkistoitu 3.8.2011. Viitattu 28.8.2011. (englanniksi)
3. ↑  Карта Москвы автомобильная 2009/10. 1:13 750, 1:55 000. ООО РИА "Алло, столица!". ISBN 978-5-87812-100-2. (venäjäksi), (englanniksi)
4. 1 2 3 4 5 6  To/From and In Sheremetyevo (Lentoasema-alueen kartta) svo.aero – Sheremetyevo International Airport. Viitattu 28.8.2011. (englanniksi)
5. ↑  Аeroekspressy Venäjän rautatiet (pass.rzd.ru). Viitattu 28.8.2011. (venäjäksi)

Aiheesta muualla
----------------

* Kuvia tai muita tiedostoja aiheesta **Šeremetjevon kansainvälinen lentoasema** Wikimedia Commonsissa

* Šeremetjevon kansainvälisen lentoaseman kotisivut (venäjäksi)
* Šeremetjevon kansainvälisen lentoaseman kotisivut (englanniksi)
	+ Lentoyhtiöiden luettelo (englanniksi)